CELEX: 62012TN0042
Language: el
Date: 2012-02-01 00:00:00
Title: Υπόθεση T-42/12: Προσφυγή της 1ης Φεβρουαρίου 2012 — Bateni κατά Συμβουλίου

31.3.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 98/23
            
         Προσφυγή της 1ης Φεβρουαρίου 2012 — Bateni κατά Συμβουλίου
   (Υπόθεση T-42/12)
   2012/C 98/39
   Γλώσσα διαδικασίας: η γερμανική
   
      Διάδικοι
   
   
      Προσφεύγων: Naser Bateni (Αμβούργο, Γερμανία) (εκπρόσωποι: J. Kienzle και M. Schlingmann, δικηγόροι)
   
      Καθού: Συμβούλιο της Ευρωπαϊκής Ένωσης
   
      Αιτήματα του προσφεύγοντος
   
   Ο προσφεύγων ζητεί από το Γενικό Δικαστήριο:
   
               —
            
            
               να ακυρώσει την απόφαση 2011/783/ΚΕΠΠΑ του Συμβουλίου, της 1ης Δεκεμβρίου 2011, για την τροποποίηση της απόφασης 2010/413/ΚΕΠΠΑ για περιοριστικά μέτρα κατά του Ιράν (1), και τον εκτελεστικό κανονισμό (ΕΕ) 1245/2011 του Συμβουλίου, της 1ης Δεκεμβρίου 2011, για την εφαρμογή του κανονισμού (ΕΕ) 961/2010 σχετικά με περιοριστικά μέτρα κατά του Ιράν (2)
               
            
         
               —
            
            
               να καταδικάσει το Συμβούλιο στα δικαστικά έξοδα, ειδικότερα δε στα έξοδα στα οποία υποβλήθηκε ο προσφεύγων.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής ο προσφεύγων προβάλλει τρεις λόγους ακυρώσεως.
   
               1)
            
            
               Ο πρώτος λόγος αφορά την προσβολή των δικαιωμάτων άμυνας του προσφεύγοντος
               
                           —
                        
                        
                           Το Συμβούλιο προσέβαλε το δικαίωμα του προσφεύγοντος σε αποτελεσματική δικαστική προστασία και ειδικότερα, δεν τήρησε την υποχρέωση αιτιολογήσεως, καθόσον δεν παρέσχε επαρκή αιτιολογία για την καταχώριση του ονόματος του προσφεύγοντος στον κατάλογο που προσαρτήθηκε στην προσβαλλόμενη απόφαση και στον προσβαλλόμενο κανονισμό.
                        
                     
                           —
                        
                        
                           Το Συμβούλιο, στο οποίο ο προσφεύγων υπέβαλε σχετικό ρητό αίτημα, παρέλειψε, αφενός, να κατονομάσει τους λόγους ή τις εκτιμήσεις και, αφετέρου, να προσκομίσει αποδεικτικά στοιχεία που να δικαιολογούν την καταχώριση του ονόματος του προσφεύγοντος στον κατάλογο που προσαρτήθηκε στην προσβαλλόμενη απόφαση και στον προσβαλλόμενο κανονισμό.
                        
                     
                           —
                        
                        
                           Το Συμβούλιο προσέβαλε το δικαίωμα ακροάσεως του προσφεύγοντος, καθόσον δεν παρέσχε στον προσφεύγοντα τη δυνατότητα σύμφωνα με το άρθρο 24, παράγραφοι 3 και 4, της προσβαλλομένης αποφάσεως και με το άρθρο 36, παράγραφοι 3 και 4, του προσβαλλόμενου κανονισμού να διατυπώσει την άποψή του σχετικά με την καταχώριση του ονόματός του στους καταλόγους των προσώπων στα οποία επιβλήθηκαν κυρώσεις καθιστώντας, με τον τρόπο αυτό, δυνατή τη διενέργεια ελέγχου από το Συμβούλιο.
                        
                     
         
               2)
            
            
               Ο δεύτερος λόγος αφορά την έλλειψη νομικής βάσεως για την καταχώριση του ονόματος του προσφεύγοντος στον κατάλογο των προσώπων στα οποία επιβλήθηκαν κυρώσεις
               
                           —
                        
                        
                           Από τους λόγους που παρέθεσε το Συμβούλιο σχετικά με την καταχώριση του ονόματος του προσφεύγοντος στον κατάλογο των προσώπων στα οποία επιβλήθηκαν κυρώσεις δεν προκύπτει η ακριβής νομική βάση στην οποία βασίστηκε το Συμβούλιο.
                        
                     
                           —
                        
                        
                           Η δραστηριότητα την οποία ασκούσε ο προσφεύγων μόνο μέχρι τον Μάρτιο του 2008 δεν αποτελεί δικαιολογητικό λόγο για την καταχώριση του ονόματός του τον Δεκέμβριο του 2011 στον κατάλογο των προσώπων στα οποία επιβλήθηκαν κυρώσεις.
                        
                     
                           —
                        
                        
                           Η δραστηριότητα του προσφεύγοντος ως διευθυντή της εταιρίας Hanseatic Trade Trust & Shipping (HTTS) GmbH δεν αποτελεί δικαιολογητικό λόγο για την καταχώριση του ονόματός του στον κατάλογο των προσώπων στα οποία επιβλήθηκαν κυρώσεις, ιδίως διότι το Γενικό Δικαστήριο της Ευρωπαϊκής Ένωσης ακύρωσε τον κανονισμό (ΕΕ) 961/2010 (3) κατά το μέρος που αφορούσε τη HTTS GmbH.
                        
                     
                           —
                        
                        
                           Από το γεγονός και μόνο ότι ο προσφεύγων υπήρξε διευθυντής αγγλικής εταιρίας, η οποία εν τω μεταξύ ελύθη, ουδόλως μπορεί να συναχθεί ότι συντρέχει ένας από τους απαριθμούμενους στο άρθρο 20, παράγραφος 1, της αποφάσεως 2010/413/ΚΕΠΠΑ (4) λόγους και/ή ένας από τους απαριθμούμενους στο άρθρο 16, παράγραφος 2, του κανονισμού 961/2010 λόγους για την καταχώριση του ονόματος του προσφεύγοντος στον κατάλογο των προσώπων στα οποία επιβλήθηκαν κυρώσεις.
                        
                     
         
               3)
            
            
               Ο τρίτος λόγος αφορά την προσβολή του θεμελιώδους δικαιώματος του προσφεύγοντος στην προστασία της ιδιοκτησίας του
               
                           —
                        
                        
                           Η καταχώριση του ονόματος του προσφεύγοντος στον κατάλογο των προσώπων στα οποία επιβλήθηκαν κυρώσεις συνιστά μη δικαιολογούμενη προσβολή του θεμελιώδους δικαιώματος της ιδιοκτησίας, διότι, λόγω της ανεπαρκούς αιτιολογίας, ο προσφεύγων δεν αντιλήφθηκε για ποιους λόγους το όνομά του καταχωρίστηκε στον κατάλογο των προσώπων στα οποία επιβλήθηκαν κυρώσεις.
                        
                     
                           —
                        
                        
                           Η καταχώριση του ονόματος του προσφεύγοντος στον κατάλογο των προσώπων στα οποία επιβλήθηκαν κυρώσεις είναι προδήλως απρόσφορη για την επίτευξη των σκοπών που επιδιώκονται με την απόφαση 2010/413/ΚΕΠΠΑ και τον κανονισμό 961/2010 και, επιπλέον, συνιστά δυσανάλογη προσβολή των περιουσιακών του δικαιωμάτων.
                        
                     
         
      (1)  Απόφαση 2011/783/ΚΕΠΠΑ του Συμβουλίου, της 1ης Δεκεμβρίου 2011, για την τροποποίηση της απόφασης 2010/413/ΚΕΠΠΑ για περιοριστικά μέτρα κατά του Ιράν (ΕΕ L 319, σ. 71).
   
      (2)  Εκτελεστικός κανονισμός (ΕΕ) 1245/2011 του Συμβουλίου, της 1ης Δεκεμβρίου 2011, για την εφαρμογή του κανονισμού (ΕΕ) 961/2010 σχετικά με περιοριστικά μέτρα κατά του Ιράν (ΕΕ L 319, σ. 11).
   
      (3)  Κανονισμός (ΕΕ) 961/2010 του Συμβουλίου, της 25ης Οκτωβρίου 2010, σχετικά με περιοριστικά μέτρα κατά του Ιράν και την κατάργηση του κανονισμού (ΕΚ) 423/2007 (ΕΕ L 281, σ. 1).
   
      (4)  2010/413/ΚΕΠΠΑ: Απόφαση του Συμβουλίου, της 26ης Ιουλίου 2010, για περιοριστικά μέτρα κατά του Ιράν και για την κατάργηση της κοινής θέσης 2007/140/ΚΕΠΠΑ (ΕΕ L 195, σ. 39).